text: 79-årig dræbt ved ulykke - endnu tre sårede
  01 januar 2016 kl. 18.31
  Fredag aften skete en stor ulykke ved Vojens. Fire biler var involveret i ulykken, hvor en 79-årig mand fra lokalområdet afgik ved døden.  
  Fredag aften mistede en 79-årig mand livet på Ribevej vest for Vojens. Han var føren af den ene af fire involverede biler i ulykken.
  Ifølge Syd- og Sønderjyllands Politi kom manden kørende i den ene retning, og af ukendte årsager trak han over i modsatte kørselsretning.
  Local Eyes, der har taget billederne her, var på stedet kort tid efter ulykken. De oplyser, at der var meget tæt tåge i området. Se mere på localeyes.dk.
  Føreren af bilen strejfede to biler, hvorefter han kørte frontalt ind i en tredje bil.
  Ved ulykken blev en passager i afdødes bil samt to passagerer i den sidste bil såret. Ifølge politiets oplysninger er der kun sket lettere brudskader på de involverede.
  Ribevej vest for Vojens var spærret for kørsel efter ulykken, og der blev etableret omkørsel. Ved 20-tiden blev trafikken åbnet igen i begge retninger.
  
  Ribevej ved Vojens er igen åben for færdsel i begge retninger. Det er tåget derude i aften - hold afstand og tilpas hastigheden. #politidk
  
  